**B. Osobitná časť**

**K Čl. I**

**K bodu 1**

Legislatívno-technická úprava poznámky pod čiarou v súlade s nariadením (EÚ) č. 651/2014.

**K bodu 2**

Vymedzuje sa negatívna pôsobnosť zákona v súlade s právnymi predpismi EÚ v oblasti regionálnej investičnej pomoci. Zákon je schémou štátnej pomoci a investičná pomoc poskytovaná na základe schémy štátnej pomoci je oslobodená od notifikačnej povinnosti za účelom posúdenia zlučiteľnosti navrhovanej pomoci s vnútorným trhom, pričom nariadenie (EÚ) č. 651/2014 je základným právnym predpisom upravujúcim práve pravidlá skupinových výnimiek oslobodených od notifikačnej povinnosti a to nielen v oblasti investičnej pomoci. Napriek tomu, že nariadenie (EÚ) č. 651/2014 má priamy právny účinok, zákon o investičnej pomoci vymedzuje zásadnú negatívnu pôsobnosť, ktorá je pre poskytovanie investičnej pomoci kľúčová.

**K bodom 3 až 5, 11**

Legislatívno-technická úprava poznámky pod čiarou v súlade s nariadením (EÚ) č. 651/2014.

**K bodu 6**

Doplnením § 2 ods. 2 sa upravujú náležitosti zmluvy o poskytnutí dotácie na dlhodobý hmotný a dlhodobý nehmotný majetok.

**K bodu 7**

Spresňuje sa definícia investičného zámeru.

**K bodu 8**

Právna úprava súvisiaca s minimálnym počtom vytvorených nových pracovných miest pri investičnom zámere pre technologické centrá.

**K bodu 9**

Právna úprava súvisiaca s odchýlkou 10% nevytvorenia plánovaného počtu nových pracovných miest podľa ustanovenia § 15 ods. 9 písm. a) za účelom posúdenia výšky poskytnutej investičnej pomoci a intenzity investičnej pomoci vo vzťahu k rozhodnutiu o schválení investičnej pomoci.

**K bodu 10 a 14**

Právna úprava za účelom súladu s nariadením vlády Slovenskej republiky č. 481/2011 Z. z., ktorým sa ustanovuje maximálna intenzita investičnej pomoci a výška investičnej pomoci podľa formy investičnej pomoci a miery nezamestnanosti v okresoch podľa jednotlivých regiónov Slovenskej republiky v znení neskorších predpisov.

**K bodu 12 a 15**

Je potrebné ustanoviť, aby sa preukazovanie podmienky, že oprávnené náklady musia prevyšovať odpisy aktív súvisiacich s činnosťou, ktorá sa má modernizovať, viazalo nie na vykonanie počas predchádzajúcich troch finančných rokov, ale počas predchádzajúcich troch účtovných období, keďže zákon o investičnej pomoci nedefinuje pojem „finančný rok“. Splnenie týchto podmienok sa preukazuje z účtovnej evidencie, resp. účtovnej závierky, ktorá sa zostavuje za účtovné obdobie. Aktíva sa v účtovnej závierke vykazujú v netto hodnote, po zohľadnení oprávok (korekcie).

**K bodu 13**

Upravuje sa podmienka minimálneho počtu nových pracovných miest pre investičný zámer týkajúci sa technologických centier (30 nových pracovných miest), nakoľko z aplikačnej praxe vyplynulo, že technologické centrá si vyžadujú skôr značnú investíciu do obstarania majetku a realizácia technologického centra má vysokú pridanú hodnotu na hospodárstvo SR aj v prípade vytvorenia nižšie počtu pracovných miest ako je všeobecná podmienka minimálneho vytvorenia nových pracovných miest.

**K bodu 16**

Zosúladenie s aktuálnym znením zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov a zákonom č. 461/2003 Z. z. o sociálnom poistení účinným od 1. januára 2015.

**K bodu 17**

Ustanovenia preberajú rozšírenie podmienok vzťahujúcich na oprávnené náklady vynakladané pri investičných zámeroch zameraných na diverzifikáciu a zásadnú zmenu výrobného procesu vyplývajúce z článku 14 bod 7 nariadenia (EÚ) č. 651/2014.

**K bodu 18**

Ustanovenie mení a dopĺňa predloženie príloh k investičnému zámeru. Ide o doplnenie formuláru investičnej pomoci, na ktorý sa odkazuje v § 18 a ktorého vzor ustanovuje všeobecne záväzný predpis. Ďalej ide o doplnenie záväzného vyhlásenia v súvislosti s nepremiestňovaním ukončenej činnosti, vyplývajúci z ustanovení nariadenia (EÚ) č. 651/2014.

Právna úprava mení obsahovú stránku vyhlásenia vzťahujúceho sa na začatie prác, a to v súvislosti s nevydaním potvrdenia, pričom začatie prác sa viaže na podanie investičného zámeru.

K investičnému zámeru sa prikladajú doklady preukazujúce, že žiadateľ nemá daňové nedoplatky a nedoplatky na sociálnom a zdravotnom poistení. Vzhľadom na skutočnosť, že žiadateľom môže byť aj zahraničná osoba, zahraničná osoba túto povinnosť nebude mať, nakoľko podstatným faktorom je, že prijímateľ pomoci nie je daňovým dlžníkom ani dlžníkom na sociálnom alebo zdravotnom poistení.

**K bodom 19, 20, 22 a 23**

Zmena právnej úpravy § 10 až 12 sa týka zefektívnenia konania o poskytnutie investičnej pomoci a ide predovšetkým o skrátenie lehôt. Zároveň sa odstraňuje povinnosť vydávať potvrdenie o splnení podmienok, na ktoré bola doposiaľ naviazaná oprávnenosť vynakladania oprávnených nákladov. Žiadateľ je oprávnený začať práce na investičnom zámere už podaním investičného zámeru, čo je v súlade s nariadením (EÚ) č. 651/2014, pričom súčasná právna úprava bola sprísnením a v dôsledku toho v porovnaní s inými štátmi menej konkurencieschopná.

**K bodom 21 a 26**

Legislatívno-technická úprava v súlade s nariadením (EÚ) č. 651/2014.

**K bodu 24**

Zmena právnej úpravy súvisiaca so zrýchlením procesu schvaľovania investičnej pomoci. Právna úprava príloh k žiadosti o poskytnutie investičnej pomoci nadväzuje na prílohy predkladané k investičnému zámeru podľa § 9.

**K bodu 25**

Zmena lehoty na vydanie rozhodnutia o schválení investičnej pomoci súvisí so zrýchlením konania o investičnej pomoci a nadväzuje na skrátenie lehôt podľa § 10 až 12.

**K bodom 27 a 29**

Legislatívno-technická úprava v súlade so Zmluvou o fungovaní EÚ.

**K bodom 28 a 30**

Vzhľadom na definíciu dátumu poskytnutia pomoci podľa článku 2 bod 28 nariadenia Komisie (EÚ) č. 651/2014, právna úprava konkretizuje dátum poskytnutia pomoci podľa slovenského právneho poriadku, a to dátum nadobudnutia právoplatnosti rozhodnutia o schválení investičnej pomoci za účelom predchádzania pochybností, čo sa považuje za nárok na poskytnutie pomoci.

**K bodu 31**

Doplnenie dôvodu výmeny pokazeného zaradenia v súlade s článkom 14 ods. 5 nariadenia (EÚ) č. 651/2014.

**K bodu 32**

Navrhovaná právna úprava pozostáva z dvoch zmien. Popri odchýlke do 15 % nevynaloženia plánovaných finančných prostriedkov na obstaranie majetku sa zavádza odchýlka do 10% nevytvorenia plánovaného počtu nových pracovných miest, a to z dôvodu vysokého stupňa premenlivosti celkovej ekonomickej situácie. Pri vytváraní trojročných až päťročných podnikateľských plánoch, aj pri vynaložení maximálneho úsilia zachovať konzervatívne plány môžu nastať nepredvídané okolnosti trhu v dôsledku, ktorých dôjde k radikálnym zmenám projektov, pričom realizácia investície nie je ohrozená, investícia sa v danom regióne realizuje, avšak je ovplyvnená nepredpokladanými okolnosťami.

Vzhľadom na početné aplikačné problémy súvisiace s posudzovaním pojmu „zásadná zmena vlastníckej štruktúry“, spresňuje sa význam tzv. zakázanej zmeny súvisiacej so zmenou vlastníckej štruktúry u prijímateľa pomoci, a to ak zmena vlastníckej štruktúry je v rozpore s právnymi predpismi v oblasti štátnej pomoci. Predmetným ustanovením sa predchádza obmedzovaniu zmien vlastníckych štruktúr, ktoré neohrozujú hospodársku súťaž a predstavujú vnútroskupinové reštrukturalizácie.

**K bodu 33**

Zmena právnej úpravy týkajúca sa posunutia termínu na predkladanie pravidelných ročných správ z januára na apríl predovšetkým z dôvodu početného množstva žiadostí o posunutie termínu po lehote na podanie daňového priznania.

**K bodu 34**

Navrhovaná právna úprava spresňuje posudzovanie zmien týkajúcich sa investičného zámeru, na ktorý bola schválená investičná pomoc, a to s prihliadnutím na schválenú intenzitu investičnej pomoci, výšku investičnej pomoci ako aj vplyvu na počet nových pracovných miest, ktoré sa v konaní o schválení investičnej pomoci posudzovali ako plánovaný počet nových pracovných miest a na plánovaný počet nových pracovných miest sa prihliadalo pri predkladaní návrhu na poskytnutie investičnej pomoci na rokovanie vlády SR alebo pri vydávaní rozhodnutia príslušným ministerstvom.

**K bodu 35**

Spresnenie splnomocňovacieho ustanovenia v nadväznosti na zosúladenie maximálnej intenzity investičnej pomoci v súlade s regionálnou mapou pomoci na roky 2014 – 2020, ktorá sa nevzťahuje na mieru nezamestnanosti a nerozdeľuje Slovenskú republiku na zóny podľa miery nezamestnanosti, ale na tri oprávnené regióny NUTS 2.

**K bodu 36**

Právna úprava zavádza povinnosť zverejňovať rozhodnutia o schválení investičnej pomoci za účelom zvyšovania transparentnosti a zvyšovania úrovne informovanosti verejnosti.

Navrhované znenie ďalej mení možnosti foriem pomoci pri opakovanej investičnej pomoci, odstraňujú sa obmedzenia pri poskytovaní pomoci tomu istému prijímateľovi alebo prijímateľovi, ktorý je spriaznenou osobou.

**K bodu 37**

Navrhované znenie prechodných ustanovení zabezpečí plynulý proces schvaľovania investičnej pomoci, ktorý bol začatý pred platnosťou a účinnosťou navrhovaného zákona, počas platnosti nariadenia (EÚ) č. 651/2014, avšak neskončený pred účinnosťou navrhovaného zákona.

**K Čl. II**

Článkom II predloženého návrhu zákona sa vzhľadom na navrhovanú právnu úpravu mení a dopĺňa zákon č. 595/ 2003 Z. z. o dani z príjmov v znení neskorších predpisov. Žiadateľ je oprávnený začať práce na investičnom zámere už podaním investičného zámeru, čo je v súlade s nariadením (EÚ) č. 651/2014, pričom súčasná právna úprava bola sprísnením a v dôsledku toho v porovnaní s inými štátmi menej konkurencieschopná.

**K Čl. III**

Ustanovuje sa účinnosť zákona od 1. januára 2015.